b'\n_START_ARTICLE_\nLabuan\n_START_SECTION_\nHistoria\n_START_PARAGRAPH_\nLabuan kuului 1500 luvulta 1800 luvulle asti Brunein sulttaanikuntaan. 1800-luvulla brittil\xc3\xa4iset osoittivat kiinnostusta saaren hallintaan, ja Sarawakia hallinnut James Brooke osti saaren Brunein sulttaani Omarilta vuonna 1846. Saari ostettiin Britannian hiilenlastausasemaksi Intian ja Kiinan v\xc3\xa4lisell\xc3\xa4 merireitill\xc3\xa4. Eri l\xc3\xa4hteiden v\xc3\xa4lill\xc3\xa4 on ristiriitaisuuksia siit\xc3\xa4, luovuttiko Brunei Labuanin Britannialle vapaaehtoisesti. Toisten l\xc3\xa4hteiden mukaan Brunei ei vapaaehtoisesti luopunut Labuanista, vaan sulttaani allekirjoitti sopimuksen painostuksen alaisena. Toiset l\xc3\xa4hteet taas sanovat ett\xc3\xa4 sulttaani luovutti alueen Britannialle kiitokseksi merirosvouksen kitkemisest\xc3\xa4 alueella._NEWLINE_Brittien p\xc3\xa4\xc3\xa4syyn\xc3\xa4 Labuanin hankintaan oli perustaa laivastotukikohta ja omien intressien vaaliminen, muiden siirtomaavaltojen vaikutusvallan kasvaessa Kaakkois-Aasiassa. Labuanista tehtiin Britannian Kruununsiirtomaa vuonna 1848 ja James Brookesta tehtiin alueen kuvern\xc3\xb6\xc3\xb6ri. Vuonna 1890 Labuanin hallinta annettiin Pohjois-Borneota hallinneelle Pohjois-Borneon kauppakomppanialle. Vuonna 1907 Britannia liitti Labuanin Salmisiirtokuntiin._NEWLINE_Toisessa maailmansodassa Japani miehitti alueen ja nimesi sen Maida -saareksi. Japanin armeija k\xc3\xa4ytti Labuanin saarta sotilastukikohtanaan. Kes\xc3\xa4kuussa vuonna 1945 liittoutuneet aloittivat Operaatio oboen Borneon vapauttamiseksi japanilaismiehityksest\xc3\xa4. Labuan oli liittoutuneiden p\xc3\xa4\xc3\xa4kohta, koska saarella sijaitsi Japanin tukikohta. Australialaisten johtama operaatio p\xc3\xa4\xc3\xa4ttyi liittoutuneiden voittoon ja Japani vet\xc3\xa4ytyi Borneolta ja Labuanilta._NEWLINE_Sodan j\xc3\xa4lkeen vuonna 1946 Britannia liitti Labuanin Pohjois-Borneoon. Vuonna 1963 Pohjois-Borneo liittyi Malesian liittovaltioon ja Labuanista tuli osa Sabahin osavaltiota. Vuonna 1984 Sabah luovutti Labuanin liittovaltion hallinnan alaisuuteen, jolloin Labuanista tehtiin liittovaltion territorio. Labuanista tehtiin erikoistalousalue, josta Malesia pyrki luomaan verovapaan pankki- ja investointikeskuksen ennen vuoden 1997 Aasian talouskriisi\xc3\xa4.'